Beloofde skenkings vir Notre Dame nog nie ontvang | Netwerk24
Die meeste geld wat belowe is vir die heropbou van die afgebrande Notre Dame-katedraal in Parys, Frankryk, moet nog ingesamel word, sê Michel Aupetit, die aartsbiskop van Parys, in 'n verklaring Woensdag.
Die bedrag van 'n miljard euro is vir die herstelwerk belowe, maar tot dusver is nog net €13,5 miljoen ontvang, sê Aupetit volgens france24.
Dis is hoekom die insameling voortgaan, sê hy.
Aupetit sê hy glo die groot bedrae wat deur individue belowe is en nog nie ontvang is nie, sal later gegee word.
Die skenkings word deur die Stigting Notre Dame bestuur. Die stigting is op die oomblik in gesprek met die families Pinault en Arnault wat onderskeidelik €100 miljoen en €200 miljoen belowe het.
Franck Riester, minister van kultuur, sê dit is te vroeg om te dink dat te veel geld ingesamel is, berig MSN.
Die Notre Dame-katedraal in die hartjie van Parys se toringspits en dak is op 15 April in 'n brand verwoes.
Van die €13,5 miljoen wat reeds ontvang is, kom €9,5 miljoen van 43 000 individuele skenkers van Frankryk en die buiteland – waaronder 7 000 Amerikaners. Die res, €4 miljoen, kom van groot skenkers, berig Business Live.